Hos tv-udbyderen Stofa er man skeptisk overfor regeringens forslag om at give frit tv-valg i boligforeningerne.

Salgsdirektør Kim Falkenhard mener, at det ikke er til forbrugerne fordel.

- Det er skævt, at man vil blande sig i demokratiet i boligforeningerne. Det er jo dem selv, der vælger, om de vil lave en kollektiv eller individuel aftale. Vi udbyder begge aftaler, fortæller Kim Falkenhard, der understreger, at Stofa grundlæggende er enig i, at fri konkurrence er vejen frem.

Stofa spår dyrere tv fremover

For den enkelte bruger vurderer han dog, at det frie tv-valg resulterer i, at det bliver dyrere at se tv på sigt.

- Den rapport, de har udarbejdet, fortæller, at 15 procent vil spare et mindre beløb. Men det betyder, at 85 procent skal betale ekstra, siger Kim Falkenhard, som pointerer, at de almindelige markedsmekanismer gør sig gældende, når vi taler om tv-udbud.

Læs også : Regeringen vil give boligforeninger frit tv-valg

Forbrugerrådet: Nye kunder presser prisen

Men det afviser Forbrugerrådet Tænk, der i lang tid arbejdet for at give forbrugerne frit valg.

Rapporten fra Konkurrence- og Forbrugerstyrelsen viser, at kun 15 procent af de danske tv-seere vil spare penge på regeringenens forslag.

I snit 149 kroner om måneden, mens de resterende kommer til at betale mere for deres tv-kanaler, nemlig 7 kroner mere om måneden.

- Den undersøgelse ser bort fra de dynamiske effekter af, at 650.000 forbrugere kommer ud på markedet. At udbyderne nu skal slås om de her forbrugere, som de før fik serveret på et sølvfad, siger cheføkonom Martin Salamon til DR Nyheder.

Et stort fremskridt

Siden marts har Forbrugerrådet Tænk i forbindelse med deres kampagne "Hvorfor f... skal vi betale for noget, vi ikke ser" modtaget mere end 10.000 krav om frit tv-kanalvalg.

Og selv om kulturministerens forslag handler om frit valg af udbydere og ikke frit valg af tv-kanaler er Forbrugerrådet Tænk positive over for forslaget.

- Det er en rigtig god nyhed. Det er en stor del af, at vi allesammen kan få frit kanalvalg, at lejere og boligforeninger nu kan, siger cheføkonom Martin Salamon fra Forbrugerrådet Tænk.

Stofa er skeptisk

Men i Stofa er man stadig skeptisk overfor, om markedet vil regulere sig selv på sigt i et frit marked.

- Med de pakker, der findes, følger nogle indholdsaftaler med for eksempel sportsrettigheder. Så jo færre forbrugere, der tilslutter sig, jo mere vil de stige. Jeg har svært ved at se, hvordan det løser sig, lyder det fra Kim Falkenhard.

Det skønnes, at der er ca. 650.000 husstande, svarende til ca. hver fjerde danske husstand, der har fælles tv-forsyning.

Læs også : Dortea fravalgte tv-pakke: Streamer når det passer mig

Ifølge en undersøgelse, som Konkurrence- og Forbrugerstyrelsen har lavet, vil initiativet givet lejerne en samlet besparelse på 68 millioner kroner. I snit svarende til 149 kr. om måneden pr. husstand.